Jong boer dood op plaas gekryNico en Amanda Oosthuizen. (Foto: Facebook / Nico Oosthuizen) Die liggaam van ŉ jong Vrystaatse boer is Maandagoggend in die veld op sy plaas in die Boshof-omgewing aangetref nadat hy die vorige aand verdwyn het. Volgens kapt. Stephen Thakeng, polisiewoordvoerder, het Nico Oosthuizen (32) ŉ wond onder sy ken gehad. ŉ 9 mm-pistool was glo nog in sy regterhand. Thakeng sê die polisie is tans met ŉ geregtelike doodsondersoek besig. Oosthuizen se vrou, Amanda, het Dinsdagaand aan Maroela Media gesê dat die werklikheid van haar man se dood nog nie ingesink het nie. “Hy was so liefdevol, en dis steeds vir ons baie onwerklik. Ons harte is gebreek.” Amanda sê sy het Sondagaand agtergekom Oosthuizen is weg, en toe vir hulp begin rondbel. “Ons het die hele nag na hom gesoek. Dit het gereën en die polisie het aanbeveel dat die soektog eers hervat word wanneer die weer beter is. “Ons het die soektog vroeg Maandagoggend hervat. ’n Buurman het vir Nico gekry waar hy homself geskiet het.” Amanda sê haar man was Sondag “nog so normaal” en dat sy glad nie verwag het dat so iets sou gebeur nie. “Hy was vriendelik en liefdevol. Hy het my vasgehou en gedruk. “Ek verlang baie na hom. Hy was ŉ goeie seun, man en broer,” het sy gesê. Die egpaar was tien jaar saam. Verdere besonderhede oor die omstandighede rondom Oosthuizen se dood is nie in dié stadium beskikbaar nie.